Vi har vist alle været der. En øl for meget, som gør, at man ikke helt kan overholde sin aftale. Det var også tilfældet 13. maj i år, hvor Aalborg Dartklub og Kælderen fra Esbjerg mødtes til kamp og de er nu efterfølgende blevet dømt for matchfixing. Holdene måtte nemlig afbryde kampen, da en af spillerne var for beruset til at kunne spille spillet med de skarpe pile på forsvarlig vis. Det resulterede i, at de to hold valgte, at kampen skulle ende 8-8, hvilket man indberettede. Det oplyser Dansk Dart Union. -  At det skulle finde sted i DDU-regi, er vi utroligt kede af og ikke mindst utroligt skuffede over, skriver Dansk Dart Union. Sagen er blevet håndteret ud fra DIF's lovgivning om matchfixing, og man oplyser, at man vil kigge næmere på reglementet, så det fremover bliver muligt at drage konsekvenser for alle på et hold, hvis en spiller bliver for beruset til at spille. Som straf fratrækkes begge hold 20 point i stillingen i 1. division, mens syv af de implicerede spillere får to års karantæne, og en spiller får to og et halvt år. - Karantænerne omfatter al deltagelse i turneringskampe, officielle stævner, deltagelse i udvalgsarbejde i DDU og alle former for dommerfunktion. Dette indebærer, at spilleren ikke må tage tavler i nogen af de nævnte aktiviteter, da dette har indflydelse på kampafgørelser jævnfør unionens love, understreger Dansk Dart Union.

Referat:
Otte spillere er blevet idømt karantæner fra at spille de næste 2 år.